**MINISTARTSVO POLJOPRIVREDE**

**UPRAVA RIBARSTVA**

**Obavijest – započela je praktična primjena sljedivosti za plavoperajnu tunu i igluna**

Obavještavamo sve zainteresirane da je otvaranjem udičarske sezone tunolova započela praktična primjena Pravilnika o sljedivosti za plavoperajnu tunu i igluna („Narodne novine“, 82/2019). U praksi to znači da će se svaka ulovljena tuna i iglun, bilo da je ulovljena udičarskim alatom, bilo da potječe iz prilova, označiti markicom određene boje koja će se vezati oko repa ribe i koja će sadržavati jedinstveni bar kod. Svaki ribar koji ulovi tunu ili igluna obvezan je upisati u elektronski ili mobilni očevidnik dodijeljeni bar svakoj pojedinoj vrsti. Prvi kupac će nakon prihvaćanja i preuzimanja ribe u modulu sljedivosti moći upisati sljedećeg kupca te informacije o prezentaciji ribe te je li smrznuta ili filetirana. U trenutku kada se riba dijeli na manje komade unutar odobrenog objekta, svaki komad se označava naljepnicom koje su povezane s izvornim bar kodom koji je ribar stavio na rep.

Opisanim postupkom osigurava se da se informacije o ribi prenose na svakog sljedećeg subjekata u lancu distribucije, kao i da se nadopunjavaju ako postoji potreba, te da su dostupne u maloprodaji krajnjem potrošaču koji očitavanjem bar koda ili upisom bar koda na web stranicu <http://ribarstvo.hr/hriba/> može saznati o kojoj se vrsti ribe radi, kojim alatom je ulovljena, gdje je ulovljena, koji ribar je ulovio, tko je bio prvi kupac itd.

**Važne informacije za korisnike sustava sljedivosti!**

Korisnici sustava sljedivosti su:

* ovlaštenici povlastice za gospodarski ribolov kojima je dodijeljena ulovna kvota za ulov tune i/ili igluna sukladno posebnim propisima o ulovu tune i/ili igluna
* ovlaštenici povlastice za gospodarski ribolov koji tunu i/ili igluna ulove kao prilov
* nositelji dozvole za akvakulturu kojima je u dozvoli upisana vrsta tuna (u daljnjem tekstu: nositelji dozvole za akvakulturu)
* prvi kupci tune i/ili igluna - odobreni objekti te do 1.listopada 2020. ugostitelji
* svi ostali kupci tune i/ili igluna.

Obzirom da se pravilnik još ne primjenjuje za uzgojenu tunu, ovo su informacije za sve ostale korisnike.

Prije svega je važno da se svi korisnici sustava sljedivosti, ako već nisu, registriraju na Portal gospodarskog ribarstva <https://www.ribarstvo.hr/pgr/registracija/Registracija.aspx> nakon čega će zaprimiti korisničko ime i privremenu lozinku za prijavu na PGR <https://www.ribarstvo.hr/pgr/Login>. Ako ste već registrirani ne treba ponavljati postupak nego se na PGR prijavite postojeći korisničkim imenom i lozinkom.

Nakon prijave na PGR elektronski se ispunjava i dostavlja zahtjev za omogućavanjem modula sljedivosti kojeg odobrava administrator, a korisnik će na svoju e-mail adresi koju je naznačio u zahtjevu zaprimiti potvrdu da može raditi u modulu sljedivosti. Funkcije koje korisnik može obavljati u modulu sljedivosti su različite i ovise o vrsti korisnika.

**Ovlaštenici povlastice koji imaju ulovnu kvotu ili su ulovili tunu ili igluna kao prilov** upisat će jedinstveni bar kod uz svaku pojedinu vrstu u elektronski ili mobilni očevidnik, a omogućeno im je dodavati tekst o sebi i plovilu kao i slike primjerice svoje barke koje mogu biti objavljene i očitane na web stranici HRiba nakon autorizacije od strane administratora.

**Prvi kupci** – odobreni objekti prilikom kupnje ribe preuzimaju bar kodove zajedno s ribom te mogu mijenjati prezentaciju i prezervaciju ribe (filetirana, smrznuta i sl.) te stavljati na pojedine komade (filete) ribe zadužene naljepnice s bar kodom i iste unositi odnosno vezati za izvorni bar kod s markice u modul sljedivosti. Potom informacije o ribi dostavljaju sljedećem kupcu ili ukoliko ribu stavljaju u maloprodaju definiraju objekt maloprodaje. Prvi kupci u sustav mogu unositi logo svoje tvrtke ili obrta. Ako je prvi kupac ugostitelj, što je moguće do 1.10.2020., on može kupiti samo cijelu ribu i nuditi je krajnjim potrošačima u svom objektu uz prezentaciju markice s bar kodom koju je preuzeo prilikom kupnje od ribara kako bi krajnjem potrošaču prezentirao izvornost proizvoda.

**Svaki sljedeći kupac** može primiti informacije, potvrditi preuzimanje i uputiti ih daljnjem kupcu ili staviti u maloprodaju.

**Potrošač** može u maloprodaji ili u restoranu (ako zatraži) očitati mobilnom aplikaciju bar kod s pojedine ribe i dobiti informacije o vrsti, težini, prezentaciji, ribolovnom alatu i sl.

Svaki bar kod ima rok trajanja 15 dana nakon čega se smatra iskorišten, osim u slučaju kada je riba smrznuta.

Markice i naljepnice se preuzimaju u područnim ispostavama Ministarstva poljoprivrede.

Za sve informacije, kontaktirajte nas na broj telefona 01/6443-188 ili e-mail [rmc@mps.hr](mailto:rmc@mps.hr)